ธนาคารกรุงไทย หนุนลดใช้เงินสด ให้บริการเติมเงินบัตร MRT ผ่าน Krungthai NEXT และ ATM เริ่ม 13 เมษายนนี้
ธนาคารกรุงไทย หนุนลดใช้เงินสด ให้บริการเติมเงินบัตร MRT ผ่าน Krungthai NEXT และ ATM เริ่ม 13 เมษายนนี้ นายสมบัติ กิจจาลักษณ์ กรรมการผู้จัดการ บริษัททางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า BEM ร่วมกับธนาคารกรุงไทย เพื่อเพิ่มช่องทางการเติมเงินเข้าบัตรโดยสาร MRT และ MRT Plus ทุกประเภท ผ่านแอปพลิเคชัน Krungthai NEXT และ ATM ของธนาคารกรุงไทย ตั้งแต่วันที่ 13 เมษายน 2563 เป็นต้นไป โดยเติมเงินขั้นต่ำตั้งแต่ 100 บาท สูงสุดไม่เกิน 1,500 บาท ฟรีค่าธรรมเนียมการเติมเงิน หลังจากเติมเงินภายใน 7 วัน ผู้โดยสารกรุณานำบัตรโดยสาร ไปปรับมูลค่าที่เครื่องปรับมูลค่าบัตรโดยสาร ในสถานี MRT ภายใน 7 วัน หากไม่ปรับมูลค่ารายการภายในระยะเวลาที่กำหนด ระบบจะคืนเงินเข้าบัญชีโดยอัตโนมัติ ขณะเดียวกันธนาคารกรุงไทย ได้เร่งพัฒนาช่องทางการทำธุรกรรมผ่านระบบอิเล็กทรอนิกส์ หรือ e-Payment ด้วยการพัฒนาระบบการชำระเงินในกลุ่ม Mass Transit ที่เป็น 1 ใน 5 Ecosystem เพื่อส่งเสริมลดการใช้เงินสด และอำนวยความสะดวกให้กับผู้ใช้บริการได้รวดเร็วขึ้น อีกทั้งยังเป็นการป้องกันในการลดการสัมผัสพันธบัตรและเหรียญ ในช่วงการแพร่ระบาดของไวรัสโควิด-19นอกจากนี้ ในช่วงการแพร่ระบาดของโควิด -19 BEM ได้เพิ่มขบวนรถไฟฟ้า MRT ในช่วงชั่วโมงเร่งด่วนเย็น เพื่ออำนวยความสะดวกผู้โดยสาร โดยสายสีน้ำเงินจะจัดรถไฟฟ้าจำนวน 42 ขบวน วิ่งให้บริการต่อเนื่องในช่วงเวลา 17.30 น.–21.30 น. ด้วยความถี่ 3.50 นาทีต่อขบวน และสายสีม่วงจะจัดรถไฟฟ้า จำนวน 16 ขบวน วิ่งให้บริการระหว่างเวลา18.00 น.–21.30 น. ด้วยความถี่ 4.30 นาทีต่อขบวน เพื่ออำนวยความสะดวกและลดความหนาแน่นของผู้โดยสารให้สามารถเดินทางกลับบ้านได้ก่อนเวลา 22.00 น. ในช่วงเคอร์ฟิว